ASSEMBLEA NACIONAL CATALANA 

(VALENTÍ) 


Presentació 

La Sectorial d’Immigració de l’Assemblea Nacional 
Catalana (ANC) es va formar poc després de la 
creació de l’entitat. Jo vaig entrar a l’ANC, primer, 
com a membre de l’assemblea territorial (AT) de 
Gràcia i tot seguit, de les assemblees sectorials 
d’Immigració i de Traductors i correctors i vaig 
passar a ser-ne membre de ple dret (és a dir amb veu 
i vot) el 2013 . 

Es pot ser part de l’ANC apuntant-s’hi com a 
col·laborador o simpatitzant en la teva territorial i 
participar de les sectorials, en les quals es pot 
intervenir de diferents maneres. Per formar part de 
l’ANC com a membre de ple dret s’ha de cotitzar, 
pagar una quota de soci. Ser membre de ple dret 
implica tenir dret a vot, participar de les assembles, 
decisions i de l’elecció de càrrecs. Com que temps 
endarrere havia col·laborat amb SOS Racisme, em 



vaig apuntar a la sectorial d’Immigració ja que creia 
que era un àmbit adequat des d’on reivindicar la 
independència. 

La missió principal de la sectorial és fer arribar el 
discurs, l'argumentació i la valoració del que és 
l'independentisme a tots aquests col·lectius, grups 
de persones que estan aquí però que tenen els 
orígens fora de Catalunya, fins i tot de fora de l'Estat 
Espanyol. 

Volem fer-los arribar el discurs de la 
independència i convèncer-los que és bona per a ells. 
Això implica atraure'ls, fer que siguin favorables a 
aquest procés i que en el moment que es pugui tirar 
endavant aquestes persones també hi participin. 
Més concretament, pensem que totes aquestes 
persones que viuen aquí, d'orígens diversos, es 
troben afectades per la situació que viu Catalunya 
com qualsevol altra. Els volem fer veure el que està 
passant, de quina manera els afecta i 
guanyar-nos-els, encara que no puguin votar. Cal 
que els incloguem en el procés de formar aquest nou 

país, no excloure’ls, perquè ja en formen part. 
Metafòricament parlant, podem dir que tots estem 
en el mateix vaixell, on no es pregunta a quin port 
s’ha pujat, i que volem arribar a destí, que no és altre 
que la consecució de la República catalana. 

La feina de la sectorial sobretot en un inici va 
consistir a fer sessions arreu del territori, al voltant 
d’unes 200, per tal de traslladar a les diverses 
territorials com fer arribar el nostre discurs als 
immigrats. Tenim els contactes d’unes 300 
associacions d’immigrats arreu de Catalunya i amb 
les dades de les institucions podem saber quants 
immigrats hi ha a cada lloc, quin és el seu origen, 
quants tenen la nacionalitat, etc. Aquestes dades 
serveixen per donar a conèixer qui són les persones 
amb les que convivim, però sobretot ens basem en 
que la gent de cada lloc és qui millor coneix quins 
grups d’immigrats hi ha,i quines especificitats 
presenten. Donem eines a les assemblees territorials 
per acostar-se a aquests grups i actuar. Els facilitem 
material escrit o gràfic sobre per què volem la 

independència i quins avantatges té i com 
apropar-nos a aquests grups, com conèixer els seus 
espais, quin tipus de llenguatge inclusiu utilitzar, 
com combatre els possibles rumors. L’objectiu 
d’aquesta tasca era fer xarxa per després conèixer les 
inquietuds i preocupacions d’aquestes persones, 
escoltar-los i parlar-hi. De tot plegat en van sortir 
unes jornades sobre Immigració i República 
Catalana, de les quals va sorgir bona part del corpus 
teòric de la sectorial. 

Hi ha comunitats de migrants que segons la 
situació del seu país d’origen entenen i recolzen més 
fàcilment el nostre discurs. Col·laborem amb 
algunes perquè volen conèixer com nosaltres fem el 
procés cap a la independència per portar-ho als seus 
països. Per exemple els del Nord del Marroc, que 
són amazics-berbers, o un grup d’africans de la 
Casamance, país inclòs al Senegal. Tot i que a 
l’Àfrica és diferent: moltes vegades els conflictes 
acaben a trets, però ara, en aquest darrer cas, s’ha 
decidit deixar la lluita armada. 

Útimament hem contribuït a la campanya 
endegada per TANC Fem futur, consistent, per la 
nostra part, a fornir les AT de material, recursos, 
assessorament perquè puguin apropar-se i fer arribar 
el discurs independentista als grups d’immigrats de 
la seva zona. 

Un exemple semblant es porta a terme per FAT 
de Gràcia, es fa una acció que en diem “els 
motxillaires”: consisteix a anar pels carrers i places 
amb una motxilla amb informació de FANC i 
parlar amb diversa gent, ja siguin grupets de jubilats, 
immigrats, etc. I naturalment per fer això cal tenir 
recursos, però per sort FANC disposa d’un 
voluntariat ampli i entusiasta. 

Significats al voltant de com s’ha anomenat la 
situació 

El que està succeint aquests últims anys no és nou, 
però s'ha agreujat per la guerra tant a Flraq com a 
Síria o FAfganistan, cosa que s’ha traduït en el 
desplaçament massiu de persones que han hagut de 

fugir senzillament per sobreviure. El conflicte es 
crea a partir de la limitació d’accés d’aquestes 
persones cap al continent europeu de forma 
reglamentada i coordinada entre els estats, fet que 
implica abocar milers de persones a buscar altres 
camins en els quals es juguen la vida. La crisi dels 
refugiats comença a partir d’aquestes situacions en 
les que les persones han de recórrer a venir en 
barques, arriscant la vida, pagant a màfies, trencant 
fronteres... En aquest context sorgeixen 
reivindicacions molt semblants a les que nosaltres 
defensem per als immigrats que ja són aquí però 
també hi ha altres qüestions que són molt més 
específiques de la problemàtica dels refugiats. 

Ja que ni l’època ni les circumstàncies són les 
mateixes, trobo que cal diferenciar l’emigració que 
ha arribat de països de fora d'Europa amb 
l’emigració que va venir ja fa molts anys 
d'Andalusia, Extremadura i altres llocs de l'Estat 
Espanyol. 

Com afecta la situació segons el gènere 

Habitualment són les dones i els nens els que 
marxen perquè potser l'home s'ha de quedar a fer la 
guerra, però en altres casos, com ara el de Síria, són 
famílies senceres les que se’n van (homes, dones, 
nens, avis...). En canvi entre els que venen del nord 
d'Àfrica, llançant-se al mar des de Líbia o des 
d’altres indrets, s’hi veuen molt més homes i joves, 
que marxen dels seus països, en aquests casos, 
potser, més per qüestions econòmiques, i no tant 
per qüestions polítiques o sanitàries com passa en el 
cas de Síria. 

Pel que fa a la rebuda, com a percepció personal, 
diria que potser les dones són més receptives que els 
homes a acollir, però no sabria dir si certament és 
així o a què pot ser degut. 

Mitjans de comunicació 

La manera com es transmet la informació depèn de 
la ideologia que hi ha darrera de cada mitjà de 

comunicació. La mateixa situació segons el diari es 
mostrarà d’una manera o altra, el titular variarà. 
Moltes vegades s’aprofita el fet per atacar a 
l’adversari polític o ideològic, no perquè realment 
interessi el problema. El fet és el mateix però cada 
mitjà, segons el titular, ja veus cap on es decanta i a 
qui aprofita per atacar. Mitjans que no siguin gaire 
favorables al procés independentista diran que 
Generalitat 1 no fa res, quan realment qui no fa res és 
el Govern d’Espanya. La Generalitat no pot obrir 
cap frontera. 

Considero que TV3 ha fet una bona cobertura 
de la resposta solidària a Catalunya i en especial de la 
campanya Casa Nostra Casa Vostra (CNCV), que 
s’ha donat a conèixer i publicitat. Mitjans no tan 
propers a Catalunya no han visibilitzat tant aquesta 
situació i fins i tot d’altres ho han aprofitat per 
atacar les institucions catalanes. 


1 Govern conformat per la formació política Junts pel sí (unió dels 
partits Esquerra Republicana de Catalunya i el Partit Demòcrata 
Català, antigament Convergència i Unió) 

Valoració de V organització de la solidaritat a 
Catalunya 

A Catalunya, a partir de la societat civil s’ha creat un 
moviment prou ampli per conscienciar a la gent 
d'aquí i fer pressió a dirigents polítics a partir 
d’aquesta realitat. La societat ha respost i s'ha 
mogut, hi ha n hagut moltes iniciatives. Nosaltres 
com a sectorial d'immigració hem estat presents ens 
aquest procés i hi hem col·laborat, per exemple 
tenint una participació bastant activa en la 
campanya CNCV. 

És cert que nosaltres ens movem entorn al 
nostre discurs per la independència, però si volem 
arribar també a aquestes persones, no els podem 
donar l'esquena. Cal que fem costat a aquestes 
reivindicacions perquè és un tema que ens 
preocupa. Nosaltres com a ANC no podem resoldre 
la situació, però si tots fem pinya, potser sí que la 
cosa pot tirar endavant. Els Ajuntaments també 
s'han mobilitzat, per exemple el de Barcelona, i 

també des de la Generalitat, a través de la Secretaria 
d'Immigració. 

Des d’un punt de vista personal, hi ha un 
aspecte de la mobilització de la societat que em 
genera dubtes. Queda molt bé sortir al carrer, ja que 
veient la situació de les persones refugiades no es pot 
dir que no es vol acollir, però si això suposa que els 
acollim a casa, al nostre domicili..., llavors hi ha gent 

que canvia d’actitud. S’ha donat el cas de gent que 

2 

un dia ha signat el manifest de “Volem Acollir” i 
l'endemà n’ha signat un altre, al seu poble, perquè es 
prohibeixi l'obertura d'una mesquita. 

Perspectiva de gènere pel que fa a V organització 
de la solidaritat 

No penso que la resposta de la ciutadania faci èmfasi 
en el gènere, ni pel que fa a l’acollida que s’entri en 
detall de si són homes o dones ja que la resposta 


2 Manifestació multitudinària que va tenir lloc a Barcelona el 19 de 
juny, organitzada i convocada per CNCV amb la participació de 
moltes entitats i col·lectius 


9 



ciutadana va molt més encaminada al que s’espera 
del Govern que ens representa, en aquest cas que 
aculli a les persones refugiades. El problema és que 
no està arribant la gent. 

Amb el que sí que hi ha hagut polèmica ha estat 
pels cartells de e-cristians , demanant l’acollida de 
refugiats cristians. Han demanat que s’aculli 
preferentment cristians. Per mi, això suposa dividir 
per qüestió de creences, no hi estic d’acord i penso 
que aquest posicionament no es comparteix per part 
de la gent que es posiciona a favor de l’acollida. Hi 
ha gent que es pensa que anar en contra de la 
islamofòbia és anar contra el cristianisme, i no és 
així. 

Mapa de la solidaritat 

Personalment penso que des de l’esquerra sembla 
que ens hem de posicionar com a que volem acollir 

3 Després de declaracions de l'alcaldessa Ada Colau al voltant de 
l'acollida prioritària a certs col·lectius vulnerabilitzats aquest 
col·lectiu va fer una campanya demanant l'acollida prioritària a 
refugiats cristians. 

a tothom, però trobo que no tenim prou en compte 
si això és possible a la pràctica. Per exemple si ve una 
família i des de la Generalitat se’ls facilita un pis, 
hem de tenir en compte que aquestes persones 
tenen altres necessitats: han de menjar, aprendre la 
llengua fins que trobin feina... i mentrestant els hem 
d’anar mantenint en el sentit ampli de la paraula. Els 
fills i filles poden anar a l’escola, que és “l’esponja” 
més gran de totes les institucions, i hi poden accedir 
encara que no tinguin “papers”. Suposo que pel que 
fa a Patenció sanitària, és semblant. Hem de pensar 
qui els donarà tots aquests recursos, d’on sortiran i 
també com evitar que la gent d’aquí es queixi 
perquè considera que a ells no se’ls donen, que tot 
va per als estrangers... d’aquí acostumen a sorgir 
actituds xenòfobes o racistes. Moltes vegades des de 
l’esquerra no ho prevenim i llavors ens trobem que 
hem de front a discursos impulsats per partits 
populistes que es presenten com els defensors dels 
“pobres d’aquí”. Penso que cal que acollim i que ho 
fem bé des del principi. 

Pel que fa al mapa de la solidaritat penso que hi 
ha agents més o menys concrets. Trobo que els 
Ajuntaments o PAssemblea són els que fan lligar tot 
el que és més institucional amb iniciatives més 
particulars. L’Estat espanyol vigila però no deixa fer 
res. l’Esglèsia actua mitjançant entitats, com ara 
Caritas, que ajuden, acullen, assessoren... 

Quant a la Unió Europea (UE), aquesta està per 
sobre de totes les institucions, però opino que el 
problema és que PEstat Espanyol no fa el que la UE 
diu, no respon i no acull. Ara diuen que la UE 
expedientarà els Estats que no acullin refugiats. El 
que estem fent és anar col·locant pedaços. 

No fa gaire a Barcelona han aparegut un grup de 
nois marroquins d’entre 12 i 16 anys, vivint al 
carrer. Llavors, per una periodista es descobreix que 
venien d’un centre d’acollida de Madrid, i que els 
havien pagat el bitllet del bus fins Barcelona, , 
pensant, potser, que a Catalunya ja se n’ocuparien.. 
Es detecta que viuen al carrer en males condicions, 
inhalant cola. Davant aquesta situació la societat ha 

respost de maneres diferents: hi ha veïns, o sobretot 
veïnes, que els donen menjar, els renten la roba... i 
d’altres que no els volen veure a prop. Aquesta 
situació es comunica acompanyada d’un vídeo de 
com aquests nois roben. Llavors tornem al que 
dèiem de com ens hi posicionem des de les 
esquerres: ens hem d’ocupar de què ha passat, 
d’acollir-los, etc., però també hem d’esbrinar qui els 
ha portat aquí, si ja estaven en un centre, per què se 
n’han escapat o per què els han portat fins aquí? Els 
tornem al centre del que venien? Els portem al 
consolat marroquí perquè s’ocupi de totes les 
necessitats que se’ls han de cobrir? Aquí de seguida 
hi haurà posicionaments que sorgeixen a partir de 
rumors que tornaran a dir que se’ls dona tot als 
immigrats, i això és molt perillós, cal fer-ho bé des 
del principi perquè no ens peti a les mans. No 
podem assegurar que a Catalunya no hi haurà 
racisme. 

El mapa de la solidaritat, l’ordenaria de baix a 
dalt segons els que puguin tenir més influència. Des 

del que seria oficial al que seria més la base social. Hi 
ha col·lectius molt concrets a l’àmbit local o de 
Barcelona. Per exemple, amb Tanquem els CIE’s 
també hi hem participat, però amb aquest tema ens 
tornem a trobar amb el de sempre. Sí que 
l'Ajuntament de Barcelona ha pres una actitud 
diferent, s'ha posat al davant i ha pressionat al 
Ministerio del Interior, però PAjuntament, i suposo 
que ja n’és conscient, no té prou força en aquest 
sentit. 

Jo he estat al CIE, perquè hi van tancar a un 
amic i havíem de parlar amb un vidre per davant, 
deu minuts i amb un telèfon. Hi ha companys que 
diuen “tanquem els CIE’s” i jo hi estic totalment 
d’acord, però la bandera que hi ha és només 
l’espanyola, i si parles en català a la policia nacional 
que allà treballa no t’entenen. Si som independents, 
és evident que ens posicionarem perquè no en 
tinguem, de CIEs, però mentrestant... anem 
esperant que es reformi la “Constitución espanola”. 

Trobo que en la resposta solidària a la situació 
sort n’hi ha de la base, formada per petites iniciatives 
que fan pressió perquè les institucions donin una 
resposta política. El moviment per facolliment de 
refugiats, com l’independentista, és un moviment 
que ve de sota, de baix cap a dalt. Les institucions no 
diran que no vulguin acollir, però aniran fent la 
viu-viu. La Generalitat sí que s’ha despertat, tot i 
que una mica tard, perquè s’ha pressionat, però hi 
ha un moment que ja no se la pot pressionar més 
perquè qui ha d’actuar és l’Estat espanyol. Quan es 
diu que hem de demanar als nostres polítics, a mi 
em ve al cap: qui són aquests els nostres? Perquè no 
estic d’acord a carregar tota la responsabilitat a la 
Generalitat. Aquesta té la seva part, però la 
responsabilitat més gran la té l’Estat Espanyol, sent 
sincers. 

Casa nostra, Casa vostra 

Considero que la campanya CNCV ha tingut un 
paper molt important en la resposta solidària. Cal 

tenir en compte que hi participaven molts 
col·lectius, en algunes reunions havíem estat entre 
30 i 40 entitats, nosaltres com a sectorial inclosos. 
Opino que hem d’estar oberts i sensibles al que està 
passant i no limitar-nos al discurs de la 
independència i prou, ja que és un mitjà, no una 
finalitat. Volem construir un nou país per tenir una 
república oberta i inclusiva, però per fer-ho hem de 
ser independents. 

A la campanya, hi hem participat com a 
sectorial, i hi ha hagut gent que s’hi ha implicat molt 
ja que considerem que les reivindicacions tenen 
molt a veure amb el nostre sector. També 
col·laborem amb la Unió Contra el Feixisme i el 
Racisme (UCFR) i també vam ser a la manifestació 
de l’any passat de Stop Mare Mortum. 

Alguna vegada ens han criticat que portem el 
discurs independentista en aquestes reivindicacions, 
però nosaltres som així i si portem aquesta samarreta 
venim amb aquesta samarreta. No farem 
propaganda però que se sàpiga que, els que hi som, 

som els que volem la independència, que els fem 
costat i que, en aquell moment, el seu discurs passa 
per davant del nostre. Estem per fer veure a la gent la 
situació dels refugiats, però hi som com a 
independentistes, per què s’ha de qüestionar qui 
som?. A la manifestació va passar com al dia del 
concert, a alguna gent de l’organització no els va 
agradar que hi hagués la pancarta de l’ANC, i hi va 
haver el debat sobre si s’havia de treure, o sobre qui 
havia d’ocupar els llocs preferents a la manifestació. 
La veritat aquestes situacions em cansen, es perd 
força temps discutint els més petits detalls. 

El futur 

Penso que tot i les contradiccions, mentre la base 
segueixi empenyent, aquestes reivindicacions tiraran 
endavant. Cal que es mantingui la pressió social i 
que es facin les coses bé per no donar peu a actituds 
i respostes intransigents, xenòfobes: populistes i 
feixistes. 

Valentí Garriga 

Secretari de l'Assemblea sectorial d'Immigració 

Assemblea Nacional Catalana 


Aquesta Producció Narrativa es va realitzar entre els 
mesos de gener i maig de 2017 com a resultat d'una 
sèrie d'encontres i conversacions entre persones 
investigadores i activistes. Forma part del material 
produit durant el projecte Cartografia de la 
Solidaritat , en el marc del projectefinançat “Drets, 
Ciutadania i Participació a Barcelona: Cap a una 
Ciutat Acollidora " (Ajuntament de Barcelona , 
2017). Produïda en el sé del grup Fractalitats en la 

Investigació Crítica. 

